  Майя Бывальцева «Экологи кышкытлыклэсь утиськон нуналъёс» огъяросси ужрад улсын ортчем элькун вожвылъяськонын гурт дышетсконниос пӧлын вормиз Шаркан ёросысь Кыква гуртысь шоръёзо школа. Нырысетӥ степенё диплом басьтыны юрттӥз пӧртэм акциос ортчытъяммы, эскерон ужъёс нуэммы, конкурсъёсы пыриськеммы, вераз иворъёсъя «Удмуртия» агентстволы Кыква школаысь кивалтӥсьлэн визьнодан ужъя воштӥсез Ольга Малышева. Туж ӵем акциосы потаськом — ошмесъёсты, тыметъёсты сузяськом, ульчаостӥ ветлӥськом ӝикытаськом. Волонтеръёсмы но ужало та акциын, трос окто жуг-жагез «Кыква» муниципал кылдытэтысь. Мылкыдъёссы вань пиналъёслэн но, дышетӥсьёсмылэн но Ольга МалышеваСолэн кылъёсызъя, инкуазез утёнлы сӥзем уж школаязы ньыль ар рос-прос нуиське ни. Пиналъёслэн тыршемзы юнме уг луы — котыр улоссы шӧдскымон чылкытгес луиз. «Несанкционированной свалкаос азьвыл кутскыкумы трос кадь потэ вал мыным, но али учкиськод ке, котыр воксё ӝикыт луиз ни, мон малпасько. Пиналъёс но малпасько ни, кампет бумага куштоно-а, ӧвӧл-а шуыса, ас котыразы окто ни. Кагазэз но, пластикез но нимаз окто. Ар пумын со пластик ӟенеликъёсты нимаз ужбергатӥсьлы сётӥськомы, со милемлы кӧня ке но коньдон сётэ. Со коньдонэз куто классэ — кагаз, карандашъёс асьсэлы басьто», — пусйиз Ольга Малышева. Вераны кулэ, Кыкваысь пиналъёс экология валатонэз туж паськыт куто, кылсярысь, эскеро, кызьы инкуазь адямилэн мугорызлы умой ужаны юрттыны быгатэ. «Кылем арын лэсьтӥм исследовательской уж 7-тӥ классэн С витамин сярысь, кызьы со мугорлэн ужамез вылын шӧдӥське. Со витаминэз ми бырйим емышъёсысь, кудъёссэ будэтӥськом бакчаямы. Яблокысь, кылсярысь, кӧня С витамин луэ басьтыны мугорлы, грушаысь, кытын тросгес. Соос асьсэос адӟизы йодометрия амалэн. Мылкыдзы вал на ай туэ но гожтыны, кӧня С витаминэз кынтэм ягодаосын вань шуыса», — вераз школалэн кивалтӥсезлэн воштӥсез. Кыкваысь пиналъёслэн ужамзы но киужъёссы 5 фото Кыкваысь школа элькун вожвылъяськонэ ньылетӥзэ пыриськиз ни, вал вормонзы но. Ольга Малышева юрттэмзы понна тау кариз Шаркан ёросысь нылпи творчествоя юртын, «Шаркан» инкуазь паркын ужасьёслы, ёрос тӧролэн мерлык ужпумъя воштӥсезлы но нылпиослэн анай-атайёссылы. Ватсалом, Шаркан ёросысь эшшо кӧня ке дышетон юртъёс элькун вожвылъяськонын кужмоосыз пӧлы шедизы. Кыкетӥ степенё дипломен пусъемын Пороз гуртысь но Мишкин черкогуртысь школаос, диплом басьтозы Вортча гуртысь но Ӟузя черкогуртысь шоръёзо школаос. Нылпиослы ватсаса тодон-валанъёс сётӥсь ужъюртъёс пӧлын нырысетӥ степенё диплом сётозы Шарканысь нылпи творчествоя юртлы. Озьы ик дипломъёсын пусъемъёс пӧлын Сосновка черкогуртысь, Шарканысь 1 но 4 номеро нылпи садъёс. Тодэ вайытом, Удмуртиын «Вож адямиез» но бырйизы, 2017-тӥ ар понна со нимез сётӥзы «Разделяйка» ужрадлэн кичӧлтӥсезлы Лилия Шустовалы. Тегъёс: Дышетон Шаркан Удмуртия пиналъёс инкуазь  